Bergklimklub van SA verklaar Tafelberg gevaarlik | Netwerk24
Deur Maygene de Wee 11 Oktober 2018 18:10
Die bergklimklub van Suid-Afrika waarsku sy lede om versigtig te wees wanneer hulle die staproetes in en om Tafelberg gebruik.
In 'n verklaring het die bestuur gister gesê daar is tans geen gebied op Tafelberg wat as heeltemal veilig beskou kan word nie en mense moet bewus gemaak word van die gebiede waar daar die afgelope tyd 'n toename in misdaad was.
Dié gebiede is onder meer die gebied bekend as die Saal bo-aan die ravyn by Nuweland, die Nuwelandwoude, sowel as die staproetes om Kalkbaai en by Karbonkelberg.
Volgens die klub se bestuur moet stappers, drawwers en fietsryers bewus wees dat aanvalle by bogenoemde gebiede gewelddadig was en soortgelyk is aan die aanvalle vroeër vanjaar by Kalkbaai en Karbonkelberg.
Daar was volgens hulle verskeie inbrake by voertuie wat aan die voet van Tafelbergweg by die Rhodes-gedenkteken en Vlaeberg geparkeer is.
Die hoërisikogebiede is die Nuwelandwoude, die Nuwelandravyn, die Saal bokant Duiwelspiek, die hange van Duiwelspiek, die Blokhuise en die nabygeleë fietsryroetes.
Ander gebiede waar mense versigtig moet wees, is Vlaeberg en Leeukop, Noordhoek- en Kommetjiestrand, Sandybaai, Karbonkelberg, Vlakkenberg, Blackburn-ravyn, Olifant-se-oog, die gebied om die Kleinplaas-dam, Black Hill, Red Hill, Slangkop, Peer's Cave en Sunrisestrand.
Veilige gebiede is volgens die klub die ooste van Silwermyn en die berge bo Kalkbaai. Ook Kaappunt, die weste van Silwermyn, die agterkant van Tafelberg, Oranjekloof en die Apostels-gebied is volgens die bergklimklub redelik misdaadvry.